**Újabb három kvóta a Magyar Paralimpiai Csapatnak**

**A Magyar Paralimpiai Csapat eddigi hét sportágban elért huszonnégy kvótáját újabb három kvótával gazdagította, az atléták is ott lesznek Rióban. A nyolcadik sportág, amelyben a magyar parasportolók képviselik hazájukat a legrégebbi paralimpiai sportágak közé tartozik.**

A legelső magyar résztvevővel büszkélkedő paralimpián atlétikában született az egyetlen érem, 1972-ben Heidelbergben Fejes András 60 méteres kerekesszékes futásban bronzérmet nyert. Atlétikában csakúgy mint az olimpián a paralimpián is futószámok, dobószámok és ugrószámok kategóriáiban teljesíthetnek a sportolók. A legérdekesebb a vak távolugrók instruálása, akiket edzőjük ütemes, gyorsuló ritmusú és változó magasságú hangadással segít, meddig kell futni és mikor kell elrugaszkodni. Az atlétikai versenyszámokban a magyar csapat mindig is erős volt, a paralimpiákon eddig 2 arany, 9 ezüst és 7 bronzérmet nyertek különböző versenyszámokban.

A Nemzetközi Paralimpiai Bizottság (IPC) a XV. Nyári Paralimpiai Játékokra három kvótát ítélt meg a magyar atlétikai parasportolóknak és további szabadkártyák igénylésére van lehetősége a Magyar Paralimpiai Bizottságnak. Schiller Judit szövetségi kapitány a három kvótára az MPB jóváhagyásával két sportolót nevezett meg: Biacsi Ilona futót, aki a legutóbbi, Londoni paralimpián 1500 méteres futásban bronzérmet nyert és Csontos Piroska futót, aki a világranglista jelenlegi 5. helyén áll és a legutóbbi dohai világbajnokságon 400 méteren kategóriájában 4. helyezést ért el.

A harmadik kvótára jogosult sportoló nevét a szövetségi kapitány a június 9-16.-ig zajló olaszországi világbajnokság után hirdeti ki.

*A Magyar Paralimpiai Csapatnak jelenleg 27 érvényes kvótája van a riói paralimpiára az alábbi megoszlásban:*

*asztalitenisz (6), atlétika (3) erőemelés (2), judo (2), kajak-kenu (1), kerékpársport (1), sportlövészet (2), úszás (10).*

Magyar Paralimpiai Bizottság, 2016. május 11.